Imtella' Diċembru 2, 2021 Imħallfin tal-Qorti Suprema tal-Istati Uniti ndikaw li se jkunu qed jappoġġjaw il-liġi tal-istat ta' Mississippi li ma jippermettix abort wara 15-il ġimgħa. Minkejja li l-verdett mistenni jingħata f'Ġunju, Imħallfin konservattivi indikaw li l-maġġoranza tal-ġudikanti huma favur din il-liġi. Il-Qorti Suprema kif inhi komposta wara tliet ħatriet mill-eks President Donlad Trump għandha maġġoranza ta' Imħallfin konservattivi b'sitta kontra tlieta, u hija meqjusa fost l-iktar konservattiva fl-istorja. Dawk favur limitazzjonjiet ġodda fuq l-abort qed jitolbu li l-Qorti Suprema treġġa' lura żewġ deċiżjonijiet li kienu ttieħdu f'każi ta' abort fl-1973 u fl-1992. Fil-każ tal-1992, il-Qorti kienet iddikjarat li l-istat m'għandux ipoġġi piż bla bżonn fuq nisa li jfittxu l-abort sal-24 ġimgħa tqala, meta l-fetu jkun għadu ma jistax jgħix barra l-ġuf, liema deċiżjoni ħolqot preċedent għal aborti oħra f'dan l-istat. Is-seduta tal-Erbgħa kienet ikkaratterizzata minn protesti quddiem il-binja tal-Qorti Suprema minn dawk favur u dawk kontra l-liġi.